Μαριάνκα (Σλοβακία)

Η Μαριάνκα''' (σλοβακ. Marianka) είναι χωριό και δήμος της δυτικής Σλοβακίας, στους πρόποδες των Μικρών Καρπαθίων, που υπάγεται στο Διαμέρισμα του Μάλατσκι και στην Περιφέρεια της Μπρατισλάβας. Το μέρος αποτελεί τον παλαιότερο ρωμαιοκαθολικό τόπο προσκυνήματος σε όλη τη Σλοβακία και τον παλαιότερο τόπο προσκυνήματος αφιερωμένο στην Παρθένο Μαρία στο έδαφος του παλαιού Βασιλείου της Ουγγαρίας.

Προπολεμικά ήταν εξίσου γνωστό όσο το Μαριατσέλ στην Αυστρία, και σχεδόν όσο το περίφημο πολωνικό προσκύνημα της Τσενστοχόβα (τη «Μαύρη Παναγιά»). Το κομμουνιστικό καθεστώς των ετών 1948-1989 κατέστειλε αποτελεσματικά κάθε θρησκευτική δραστηριότητα και το ίδιο το χωριό ως ανεξίτηλα συνδεόμενο με το προσκύνημα είχε προγραμματισθεί να γκρεμιστεί, ωστόσο τελικώς διασώθηκε.

 Ιστορία 
Το χωριό αναφέρεται για πρώτη φορά σε γραπτή πηγή το έτος 1367 μ.Χ., ωστόσο η περιοχή του κατοικείται από την προϊστορία. Οικισμός που χρονολογήθηκε στην ύστερη Εποχή του Χαλκού πάνω από το λατομείο σχιστόλιθου ανακαλύφθηκε σε έρευνες που έγιναν από το 1986 έως το 1990. Βρέθηκαν θραύσματα σιδερένιων σκευών, όπως και μια ασυνήθιστη πολυτέλεια για την εποχή: ένα ζωγραφισμένο δάπεδο.Ιστορία του χωριού από τουριστικό ιστότοπο

Ο θεμέλιος λίθος του ναού τέθηκε από τον ίδιο τον βασιλιά Λουδοβίκο Α΄ της Ουγγαρίας το 1377, ως ανταπόκριση στις ενισχυόμενες φήμες για θρυλούμενα θαύματα. Ο ναός ολοκληρώθηκε το 1380 και αποδόθηκε στο μοναχικό Τάγμα του Αγίου Παύλου του Πρώτου Ερημίτη. Οι πατέρες του τάγματος διοίκησαν τον ναό ως ενοριακό επί 400 χρόνια. Στους αιώνες αυτούς η Μαριάνκα δέχθηκε αρκετές φορές επιδρομές των στρατευμάτων των Οθωμανών Τούρκων. Τότε αναγκάζονταν να κρύψουν το άγαλμα της Παναγίας ψηλά στο Φρούριο του Παϊστούν. Ο αριθμός των προσκυνητών έφθασε στο μέγιστο από τα τέλη του 17ου αιώνα και το έτος 1730 50 χιλιάδες επισκέπτες παρέστησαν στην ιερή ακολουθία. Για τον λόγο αυτόν ανεγέρθηκε το Παρεκκλήσιο της Αγίας Άννας το 1691.

Μεταξύ των επιφανών εκ των προσκυνητών της Μαριάνκα ήταν βασιλείς και αυτοκράτορες. Ο Αυτοκράτορας Κάρολος ΣΤ΄ της Αγίας Ρωμαϊκής Αυτοκρατορίας του Γερμανικού Έθνους επισκέφθηκε τον τόπο αμέσως μετά τη στέψη του ως Βασιλέως και της Ουγγαρίας, Κροατίας και Βοημίας, τον Μάιο του 1712. Η Αυτοκράτειρα Μαρία Θηρεσία επισκέφθηκε τη Μαριάνκα δύο φορές με τον υιό της  Ιωσήφ Β΄. Η Μαριάνκα αποτελούσε επίσης δημοφιλή τόπο για τους γάμους της αριστοκρατίας της ευρύτερης περιοχής, υπήρχε δε και έθιμο σε τέτοιες περιπτώσεις οι νεόνυμφοι να δωρίζουν στην Παρθένο Μαρία τις βέρες του γάμου τους.

Σημείο καμπής στην ιστορία της Μαριάνκα ήταν η κατάργηση των ησυχαστικών ταγμάτων από τον προαναφερθέντα Ιωσήφ Β΄ το έτος 1786. Τότε το Τάγμα του Παύλου του Ερημίτη αναγκάσθηκε να φύγει από την περιοχή. Από τότε και ύστερα η διαχείριση του προσκυνήματος γινόταν από την επιχώρια επισκοπή, έως το 1927, οπότε η διαχείριση πέρασε στο Congregatio fratrum consolatorum de Gethsemani'', μέχρι το 1950, οπότε το κομμουνιστικό καθεστώς της τότε Τσεχοσλοβακίας κατάργησε όλα τα χριστιανικά μοναχικά τάγματα εντός του εδάφους της χώρας. Μετά τον Νοέμβριο του 1989 τα τάγματα επέστρεψαν στη Μαριάνκα, όπου και παραμένου μέχρι σήμερα.

 Γεωγραφία 
Η Μαριάνκα ως δήμος έχει έκταση 3,22 τετραγωνικά χιλιόμετρα και πληθυσμό 2.314 κατοίκους στην απογραφή του 2021, έναντι μόλις 927 στην απογραφή του 1994, ενώ βρίσκεται σε μεσοσταθμικό υψόμετρο 220 έως 230 μέτρα πάνω από την επιφάνεια της θάλασσας.

 Δημογραφία 

 Παραπομπές 

 Εξωτερικοί σύνδεσμοι 


Μαριανκα